હું મારી ઓફીસથી કામ પૂરું કરીને સાંજે છ વાગ્યે સીધો જ મૃણાલીની ઓફીસે ગયો અને ત્યાં પહોંચીને મને ખબર પડી કે મૃણાલી બ્રોકર છે અને પોતાની એક કંપની ચલાવે છે. મારા મનમાં ઢગલાબંધ સવાલો હતા કે એક બ્રોકર પણ સમાજ સેવા કરે ? હું મૃણાલીની ઓફીસમાં ગયો અને મૃણાલી ઉભી થઇ અને પૂછ્યું, આપણે બાજુના કેફેમાં જઈએ ? મેં કહ્યુ, હા કેમ નહીં ! એણે કહ્યુ, ચિંતા ન કરો, આ વખતે બીલ હું આપીશ ! હું હસવા લાગ્યો અને કહ્યુ, ના ના એવી તો કોઈ વાત નથી. હું અને મૃણાલી કેફેમાં ગયા અને ત્યાં મૃણાલીએ કહ્યુ, મેં એમ.બી.એ કર્યું છે અને હું પહેલેથી જ સામાજિક કાર્યોમાં જોડાયેલી છું અને મને આ કરવાથી ઘણી ખુશી મળે છે. મેં કહ્યુ, તમારી પાસે પૈસા પણ ઘણા સારા છે તો તમે શા માટે લોકો પાસેથી પૈસા માંગો છો ? એણે કહ્યુ, હું ઈચ્છું છું કે દરેક લોકોનો આમાં ફાળો હોય અને કદાચ લોકો મદદ કરવા ન આવે પણ એ થોડાક પૈસા આપે તો એમના કેટલાક પૈસા સારા કામમાં વપરાય ! હું વિચારમાં પડી ગયો, કારણ કે એક ચોવીસ વર્ષની છોકરીમાં આટલું જ્ઞાન કેવી રીતે હોય ? મેં પૂછ્યું, તમે શા માટે સરકારની મદદ નથી લેતાં ? મૃણાલીએ કહ્યુ, મારે કોઈ ખોટા રાજકારણમાં નથી પડવું અને એટલે જ મારી આ એક્ટિવિટીને હું મીડિયાથી દુર રાખું છું ! હું મૃણાલીની આ એક્ટિવિટીથી ખૂબ જ ખુશ થઈ ગયો અને કહ્યુ, વેરી ગુડ મૃણાલી, મારે આ એક્ટિવિટીમાં જોડાવું હોય તો ? એણે કહ્યુ, હા કેમ નહીં ! આવતીકાલે સન્ડે છે તો તમે સવારે અપંગ માનવ મંડળમાં આવી જજો ! મેં કહ્યુ, હા હું ચોક્કસ આવીશ ! મેં કહ્યુ, હું એક સવાલ પૂછું ? તમે આજે રાત્રે ફ્રી છો ? મૃણાલીએ કહ્યુ, હા ફ્રી જ છું ! મેં કહ્યુ ઠંડીમાં કેટલાક લોકો રસ્તામાં સુવે છે એમને બ્લેન્કેટ આપવા છે તો ! મૃણાલીએ કહ્યુ, ગુડ, તો મળીએ રાત્રે નવ વાગ્યે ! મેં કહ્યુ, નવ વાગ્યે હું તમારા ઘરની બહાર ઉભો રહીશ. એ બોલી, તમે મારું ઘર જોયું છે ? હું મુંઝવણમાં મુકાઈ ગયો કે શું બોલું ! મેં કહ્યુ, ના મને એડ્રેસ આપજો ! એણે મને એનું વિઝીટિંગ કાર્ડ આપ્યું અને બોલી, મળીએ રાત્રે નવ વાગ્યે ! મેં કહ્યુ, ડન !